Vermeende rower weer vas 3 j. ná hy ontsnap | Netwerk24
Vermeende rower weer vas 3 j. ná hy ontsnap
Deur Susan Cilliers 13 Junie 2019 13:56
’n Man wat vermoedelik by ten minste ses huisinbrake in die Klerksdorp-omgewing in Noordwes betrokke was, is vandeesweek vasgetrek en voor die hof gebring.
John Khoza (37) is sedert 2016 gesoek nadat hy destyds uit die Tshepong-hospitaal in Klerksdorp ontsnap het. Hy is onder polisiebewaking daar verpleeg, nadat hy vasgetrek weens ses inbraaksake en ’n huisroofsaak. Dis nie duidelik hoekom Khoza in die hospitaal was nie.
Hy en sy vermeende medepligtiges het Woensdag in die landdroshof op Klerksdorp verskyn.
’n Multidissiplinêre span van onder meer nasionale misdaadintelligensie, die honde-eenheid en Klerksdorp se teenmisdaadeenheid en speurders was betrokke.
Lt.kol. Amanda Funani, polisiewoordvoerder in Noordwes
Khoza, sy broer, Victor (40), en Philip Mugarisse (43) moet weer volgende Woensdag verskyn op aanklagte van huisbraak, diefstal, die besit van vermoedelik gesteelde goedere en die besit van ’n ongelisensieerde vuurwapen, het lt.kol. Amanda Funani, polisiewoordvoerder in Noordwes, gesê. John staan ook tereg op twee bykomende aanklagte: ontsnapping uit aanhouding en huisroof.
Al drie die verdagtes bly in aanhouding.
Volgens Funani is Khoza en sy vermeende medepligtiges Maandag in die Kanana-township naby Orkney vasgetrek.
“ ’n Multidissiplinêre span van onder meer nasionale misdaadintelligensie, die honde-eenheid en Klerksdorp se teenmisdaadeenheid en speurders was betrokke,” sê Funani.
“John het vermoedelik die meeste van die misdrywe gepleeg waarby hy en sy medepligtiges glo tussen 2013 en 2016 in Doringkruin, Klerksdorp, betrokke was,” sê Funani. Hy het na bewering huistoestelle soos plasmatelevisies, vuurwapens, skootrekenaars en elektriese toebehore gesteel. Van dié gesteelde goedere is by John se blyplek gevind.
Lt.genl. Baile Motswenyane, Noordwes se polisiekommissaris, het die span wat John en sy vermeende medepligtiges vasgetrek het, gelukgewens. “Hul inhegtenisneming is ’n waarskuwing dat geen misdadiger toegelaat sal word om vry in die provinsie se strate rond te loop nie.”
Meer oor: Klerksdorp
Moordenaar flous beamptes en stap doodluiters by hof uit